REGOLAMENT TAL-KUMMISSJONI (KE) Nru 1555/2006
tat-18 ta' Ottubru 2006
jemenda r-Regolament tal-Kummissjoni (KE) Nru 1039/2006 li jiftaħ sejħa permanenti għall-offerti għall-bejgħ mill-ġdid fis-suq Komunitarju ta’ zokkor miżmum mill-aġenziji tal-intervent tal-Belġju, ir-Repubblika Ċeka, il-Ġermanja, Spanja, l-Irlanda, l-Italja, l-Ungerija, il-Polonja, is-Slovenja, is-Slovakkja u l-Iżvezja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 318/2006 tal-20 ta’ Frar 2006 dwar l-organizzazzjoni komuni tas-swieq fis-settur taz-zokkor (1), u partikolarment l-Artikolu 40(2)(d) tiegħu,
Billi:
(1)
Il-kwantitajiet għall-bejgħ mill-ġdid li jidhru bħalissa fir-Regolament tal-Kummissjoni (2) (KE) Nru 1039/2006 jirriflettu s-sitwazzjoni tal-ħażniet ta’ riżerva fit-30 ta’ Ġunju 2006. Minn dakinhar, il-kwantitajiet ġew mibjugħa mill-aġenziji ta’ riżerva u fil-każ tal-Ġermanja, m’għadx fadal ħażniet ta’ riżerva.
(2)
Ir-Regolament tal-Kummissjoni (KE) Nru 1539/2006 tat-13 ta’ Ottubru 2006 li jadotta pjan li jagħti lill-Istati Membri riżorsi dovuti għall-baġit 2007 għall-provvista ta’ oġġetti tal-ikel li ġejjin mill-ħażniet ta’ riżerva (riżerva) favur il-persuni l-iktar imċaħħda fil-Komunità (3) jipprevedi li 33 224 tunnellata ta’ zokkor għandhom joħorġu mill-ħażniet ta’ riżerva tal-Komunità biex jiġu distribwiti fl-Istati Membri konformi mal-Anness I ta’ dan ir-Regolament.
(3)
Hemm mezz kif isir rendikont tal-kwantitajiet tat-tqegħid fis-suq permezz ta’ stedina permanenti għall-offerti għall-bejgħ mill-ġdid fis-suq tal-Komunità.
(4)
Sabiex jiġi żgurat immaniġġjar kif suppost taz-zokkor maħżun, għandha ssir dispożizzjoni biex ikun hemm komunikazzjoni mill-Istati Membri dwar il-kwantitajiet li filfatt ġew mibjugħa.
(5)
Jeħtieġ li r-Regolament (KE) Nru 1039/2006 jigi emendat skont dan.
(6)
Il-miżuri pprovduti f'dan ir-Regolament huma skont l-opinjoni tal-Kumitat tal-Ġestjoni taz-Zokkor,
ADOTTAT DAN IR-REGOLAMENT:
L-ewwel Artikolu
Ir-Regolament (KE) Nru 1039/2006 hu emendat kif ġej:
1)
It-titolu hu mibdul b'dan li ġej:
“ir-Regolament tal-Kummissjoni (KE) Nru 1039/2006 tas-7 ta’ Lulju li jiftaħ sejħa permanenti għall-offerti għall-bejgħ mill-ġdid fis-suq Komunitarju ta’ zokkor miżmum mill-aġenziji tal-intervent tal-Belġju, ir-Repubblika Ċeka, il-Ġermanja, Spanja, l-Irlanda, l-Italja, l-Ungerija, il-Polonja, is-Slovenja, is-Slovakkja u l-Iżvezja”
2)
L-Artikolu 1 jinbidel b'dan li ġej:
“Artikolu 1
L-aġenziji ta’ riżerva tal-Belġju, ir-Repubblika Ċeka, Spanja, l-Irlanda, l-Italja, l-Ungerija, il-Polonja, is-Slovenja, is-Slovakkja u l-Iżvezja għandhom joffru għall-bejgħ, permezz ta’ sejħa permanenti għall-offerti fis-suq intern Komunitarju, kwantità totali massima ta’ 899 896,41 tunnellati ta’ zokkor li ġie aċċettat għall-intervent u huwa disponibbli għall-bejgħ fis-suq Komunitarju. Il-kwantitajiet massimi allokati lil kull Stat Membru huma stabbiliti fl-Anness I.”
3)
Il-paragrafu li ġej għandu jiżdied mal-Artikolu 4:
“3. Sa mhux aktar tard mill-ħames jum ta' xogħol wara li l-Kummissjoni tiffissa l-prezz minimu tal-bejgħ, l-aġenziji ta’ riżerva involuti għandhom jikkomunikaw lill-Kummissjoni, skont il-mudell stipulat fl-Anness III, il-kwantità effettivament mibjugħa b’sejħa parzjali għall-offerti.”
4)
L-Anness I jinbidel bit-test li jidher fl-Anness I ta' dan ir-Regolament.
5)
Jiżdied l-Anness III li t-test tiegħu huwa inkluż fl-Anness II ma' dan ir-Regolament.
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta' Ottubru 2006.